Mosambiek óók reg om burgers weens geweld uit SA te neemŉ Gebou in Malvern wat Sondag aan die brand gesteek is. (Foto: Twitter via @AsktheChiefJMPD) Mosambiek het nou ook sy stem gevoeg by die koor Afrika-lande wat hul burgers teen die situasie in Suid-Afrika gewaarsku het, of gereed maak om hul burgers uit die land te neem. Die Mosambiekse president, Filipe Nyusi, het volgens STV Noticias gesê sy land tref voorbereidings vir die repatriasie van honderde Mosambiekers uit Suid-Afrika, nadat voortslepende geweld hier gelei het dat soveel as 500 van dié land se burgers dakloos gelaat is. Nigerië het ook berig dat meer as 600 van sy burgers gereed staan om terug te keer na dié land. Suid-Afrikaanse ministers het gister ŉ spesiale veiligheidsvergadering gehou en onderneem om onwettige immigrasie na Suid-Afrika te stuit. “Wat betref die indiensneming van ongedokumenteerde buitelanders, gaan ons toeslaan op private sakeondernemings wat nie by arbeids- en immigrasiewetgewing hou nie. Binnelandse sake, die polisie en departement van arbeid gaan inspeksies verskerp,” het die ministers in die veiligheidsgroepering gesê. Die polisie het intussen gesê honderde mense is nou reeds weens die geweld in hegtenis geneem, terwyl minstens vyf burgers van ander Afrika-lande hier vermoor is. Ghana het bevestig dat drie van sy burgers beseer is en nog vyf in hegtenis geneem is, terwyl Kenia gesê het twee van sy burgers is hier vermoor. Abike Dabiri, hoof van die Nigerians in Diaspora Commission, het ŉ beroep op Suid-Afrika gedoen om mense wat deur die geweld geraak is te vergoed, ŉ oproep wat Nigerië se laerhuis gesê het hy ook ondersteun.